Det er en lang vei å gå før kvinner blir likestilte i islam | Nareen Mizoory

Nareen Mizoory

30. oktober 2015

Det er besynderlig å se en ung kvinne i Norge i 2015 forsvare diskriminering av kvinner på denne måten, skriver Nareen Mizoory (bildet) i et svar til Umm Ibrahim. Privat

Veien blir enda lengre når kvinner støtter religiøse mørkemenn i stedet for å solidarisere seg med sine medsøstre som kjemper for større likeverd i islam.

Debatt

Dette er et debattinnlegg. Meninger i teksten står for skribentens regning.

I debattinnlegget «Ikke fortell meg om mine rettigheter som kvinne i islam» mener Umm Ibrahim at eks-muslimen Mahammad Rah er kunnskapsløs når han peker på kvinnediskriminering i islam.

Men du, Umm Ibrahim, erkjenner at kvinner og menn ikke har de samme rettighetene.

Du skiller mellom likestilling og likeverd og mener at det siste er etablert i islam ved at begge kjønnene «har de samme religiøse pliktene». Så låner du et typisk patriarkalsk argument når du skriver at «vi er fysisk og psykisk ulike, og derfor kan vi ikke likestilles heller».

Besynderlig forsvar

Det er besynderlig å se en ung kvinne i Norge i 2015 forsvare diskriminering av kvinner på denne måten.

Hva er poenget med å sammenligne kvinners stilling i islam i dag med de verste eksemplene fra vestlig historie? Det ser ut til at du bekrefter at islams kvinnesyn har stagnert, når du må trekke frem Vestens gamle synder.

Den utbredte kvinneundertrykkelsen som skjer i muslimske land skyldes patriarkalsk æreskultur og ikke bare religion. Som Rah påpeker i sitt tilsvar, legitimeres diskriminering også ut fra islamsk teologi.

Les også Mahammad Rahs svar til Umm Ibrahim:

Les også - Les koranen og bytt ut ord som vantro og kristne med muslimer. Så skal vi se hva samvittigheten sier dere.

Ekspert i islamsk lov, Ziba Mir-Hosseini, påpeker en tendens til utvikling i Koran-tolkning. For eksempel handlet rettslige uenigheter, relatert til Koranvers 4:34, tidligere om omfanget av slagene mannen kunne utøve. I dag handler de om legitimiteten av mannens rett til utøve vold mot sin kone dersom hun trosser hans autoritet.

Men det endrer ikke at muslimske kvinners rettigheter er definert av menn.

Enn så lenge støtter mainstream islamsk lovgivning at kvinnen er underordnet mannen. Det er også et faktum at diskrimineringen av kvinner i muslimske land er svært utbredt, selv om det åpenbart er store variasjoner.

Lang vei å gå før kvinner er likestilte

For ordens skyld må jeg presisere at jeg ikke mener at alle muslimske kvinner er undertrykte, men det er en lang vei å gå før kvinner blir likestilte i islam.

Og denne veien blir enda lengre når kvinner som Umm Ibrahim åpenbart støtter religiøse mørkemenn i stedet for å solidarisere seg med sine medsøstre som kjemper for større likeverd i islam.

På Twitter: @NMizoory

Få med deg debattene hos Aftenposten meninger på Facebook og Twitter.

Det var denne saken som startet debatten:

Les også Eksmuslimer i Norge forteller: Derfor bryter vi med islam

Saken fikk Umm Ibrahim til å skrive:

Les også - Jeg lar ikke en mann fortelle meg hvilke rettigheter islam har gitt meg

Så fikk hun svar fra Mahammad Rah: